SELETUSKIRI

Direktiivi 94/62/EÜ (pakendite ja pakendijäätmete kohta) artikli 3 punktis 1 on sätestatud „pakendi” üldmääratlus ja kriteeriumid, mille abil on võimalik tõlgendada, mis on pakend ja mis mitte. Direktiivi I lisas on sätestatud nende kriteeriumide kohaldamise selgitavate näidete loetelu. Direktiivi 94/62/EÜ artikli 3 lõike 1 nõuete kohaselt kontrollib komisjon I lisas esitatud pakendite määratluse selgitavate näidete loetelu ja vaatab selle vajaduse korral läbi. Selleks, et ühtlustada veelgi mõiste „pakend” tõlgendamist ELis, vaadatakse direktiivi 94/62/EÜ I lisa läbi, et lisada uued selgitavad näited, mida on arutatud liikmesriikidega.

Meede on vajalik selleks, et luua selgust juhtudel, kui piir selle vahel, mis on pakend ja mis mitte, on ähmane. Eesmärk on hõlbustada pakendite õigusraamistiku rakendamist ja jõustamist ning luua ettevõtjatele võrdsed võimalused kogu ELi siseturul.

Sellest tulenevalt esitas komisjon direktiivi artikli 21 alusel loodud komiteele hääletamiseks direktiivi eelnõu. 12. detsembril 2011. aastal toimunud istungil ei esitanud komitee arvamust eelnõu kohta. Seega esitati otsuse 1999/468/EÜ artiklis 5a sätestatud korra kohaselt ettepanek nõukogu direktiivi kohta nõukogule ja saadeti Euroopa Parlamendile.

Nõukogu direktiivi ettepaneku parandust on vaja selleks, et välja jätta toote „Korduvtäidetavad terasanumad gaaside hoidmiseks, v.a tulekustutid” kordamine (näitena toodud kriteeriumide i ja ii all). Toode peab esinema ainult kriteeriumi i pakendi selgitava näitena.

2012/0070 (NLE)

Ettepanek:

NÕUKOGU DIREKTIIV,

millega muudetakse Euroopa Parlamendi ja nõukogu direktiivi 94/62/EÜ (pakendite ja pakendijäätmete kohta) I lisa

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 20. detsembri 1994. aasta direktiivi 94/62/EÜ pakendite ja pakendijäätmete kohta,[1] eriti selle artikli 3 lõiget 1,

võttes arvesse Euroopa Komisjoni ettepanekut

ning arvestades järgmist:

(1) Direktiivi 94/62/EÜ artikli 3 punktis 1 on mõiste „pakend” määratlemiseks kasutatud mitmeid kriteeriumeid. Kõnealuse direktiivi I lisas loetletud tooted on nende kriteeriumide kohaldamise selgitavad näited.

(2) Õiguskindluse ja mõiste „pakend” ühtlustatud tõlgendamise huvides tuleks selgitavate näidete loetelu läbi vaadata ja seda muuta, et luua selgust juhtudel, kui piir selle vahel, mis on pakend ja mis mitte, on ähmane. Läbivaatus vastab liikmesriikide ja ettevõtjate üleskutsetele tõhustada direktiivi rakendamist ning luua siseturul võrdsed võimalused.

(3) Seepärast tuleks direktiivi 94/62/EÜ vastavalt muuta.

(4) Direktiivi 94/62/EÜ artikli 21 kohaselt loodud komitee ei ole käesolevas direktiivis sätestatud meetmete kohta oma arvamust avaldanud ning seepärast esitas komisjon kõnealuseid meetmeid käsitleva ettepaneku nõukogule ja edastas Euroopa Parlamendile,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 94/62/EÜ I lisa asendatakse käesoleva direktiivi lisas esitatud tekstiga.

Artikkel 2

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. septembriks 2013. Liikmesriigid edastavad kõnealuste normide teksti viivitamata komisjonile.

Kui liikmesriigid kõnealused normid vastu võtavad, lisavad nad nendesse normidesse või kõnealuste normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüsselis,

Nõukogu nimel

eesistuja

LISA

„I LISA

ARTIKLI 3 LÕIKES 1 OSUTATUD KRITEERIUMIDE SELGITAVAD NÄITED

Selgitavad näited kriteeriumi i kohta

Pakend

Maiustustekarbid

CD-karpi ümbritsev kile

Kataloogide ja ajakirjade postikotid (koos selle sees asuva ajakirjaga)

Koogialused, mida müüakse koos koogiga

Elastsesse materjali (nt plastkilesse, alumiiniumfooliumi, paberisse) mähitud torud ja silindrid, v.a sellised torud ja silindrid, mis on ette nähtud kasutamiseks tootmisseadme osana ja mida ei kasutata toote esitamiseks kaubaüksusena

Lillepotid, mida kasutatakse üksnes taimede müümiseks ja transportimiseks, mitte aga taime kogu eluea jooksul kasutamiseks

Klaaspudelid süstelahuste jaoks

CD-hoidjad (müüakse koos CD-dega, ei ole ette nähtud CD-de säilitamiseks)

Riidepuud (müüakse koos rõivaesemega)

Tikutoosid

Steriilsed kaitsesüsteemid (kotid, alused ja materjalid, mis on ette nähtud toote steriilsuse säilitamiseks)

Joogiautomaatide kapslid (nt kohvi-, kakao-, piimaautomaatide kapslid), mis tühjenevad kasutamise käigus

Korduvtäidetavad terasanumad gaaside hoidmiseks, v.a tulekustutid

Ei ole pakend

Lillepotid taime kogu eluea jooksul kasutamiseks

Tööriistakastid

Teekotid

Juustu ümbritsev vahakiht

Vorstikestad

Riidepuud (müüakse eraldi)

Joogiautomaatide kohvikapslid, kohvi sisaldavad fooliumkotikesed ning paberist kohvifiltrid, mis visatakse ära koos kasutatud kohvitootega

Printerikassetid

CD-, DVD- ja videokassettide karbid (müüakse koos selle sees asuva CD, DVD või videokassetiga)

CD-hoidjad (müüakse tühjana, ette nähtud CD-de säilitamiseks)

Lahustuvad pesuainekotid

Hauatuled (nõud küünalde põletamiseks)

Mehaaniline käsiveski (sisse ehitatud korduvtäidetavasse anumasse, nt korduvtäidetav pipraveski)

Selgitavad näited kriteeriumi ii kohta

Pakend, mis on mõeldud täitmiseks müügikohas

Paber- või plastkandekotid

Ühekorrataldrikud ja -topsid

Isekleepuv kile

Võileivakotid

Alumiiniumfoolium

Plastkile puhaste riiete ja pesu pakkimiseks pesumajades

Ei ole pakend

Segur

Ühekorra söögiriistad

Pakkimispaber (müüakse eraldi)

Paberist küpsetusvormid (müüakse tühjalt)

Koogialused, mida müüakse ilma koogita

Selgitavad näited kriteeriumi iii kohta

Pakend

Toote küljes rippuvad või sellele kinnitatud etiketid

Pakendi osa

Ripsmetuši hari, mis on ühtlasi pakendi korgiks

Muule pakendile kinnitatud kleebised

Klambrid

Plastümbrised

Pesuaine doseerimise vahend, mis on ühtlasi anuma korgiks

Mehaaniline käsiveski (sisse ehitatud ühekordselt täidetavasse anumasse, mis sisaldab teatavat toodet, nt pipraga täidetud pipraveski)

Ei ole pakend

Raadiosagedustuvastuse (RFID) märgised”

[1] EÜT L 365, 31.12.1994, lk 10.